khistorydata/jeongjo-sjw-relations huggingface dataset:
정조 10년 · 목
兵曹判書李性源啓言。左前郊外動駕時。程道雖近。內吹連爲給馬。今番親臨墓所。依例給馬乎。敎曰。今番則除之。又啓言。習儀時挾輦軍減半。前後牌軍。以四分一磨鍊事命下矣。禁軍則依正日例。以百人磨鍊乎。從之。又啓言。親臨墓所時。隨駕將臣及留都大將服色。取考前例。則己酉年隨駕將臣。着戰笠戰服。留都大將。着黑笠黑天翼虎鬚笠餙矣。今亦依此。而守宮大將服色。亦依留都例磨鍊乎。從之。又啓言。外屛門把守。南門外一處外。皆令除減事命下。而從前訓御兩營把守處。不可不擧行事。頃已筵稟矣。訓御兩營軍字內屛門。減半分排把守。餘軍九十五名。依前草記。請分屬守摠兩營。從之又啓言。禁軍二百隨駕。餘則扈衛事命下。而除都監領役及各差備應參之類。則餘數爲八十九人。此則當爲扈衛。而若從前信地。東營前路結陣。則必有狹窄之慮。自通化門館峴至結陣。似爲便宜。從之。○禮曹啓言。王世子神主。詣殯宮直爲入奉靈座吉時。以閏七月十八日巳時推擇。請以此擧行。從之。發靷返虞應行節目中。神主權安節目。則付黃籤以下。○禮葬都監以墓所道路橋梁摘奸事啓。敎曰。今番道里至近。別無摘奸之事。此一款除之。○墓所都監啓言。濟州民人三十名。來願赴役。自願軍勿許。旣有特敎。而島民之涉海遠赴。勢難自下退送。姑令待處分。敎曰。曾於丙申年 因山赴役後。慰諭渠輩。後勿涉海遠赴矣。今又有此來赴。自願軍雖勿許赴。有難强令虛還。特付一日之役。待畢役入送。則當依庚子丁丑庚戍丙申等年例。招問疾苦。仍饋酒果。給回糧資。令該房該廳。考例等待。又以辰時覆釜形完築後。半月成墳始役。及丁字閣月臺前正路築階後。磚石排布啓。又以退壙長廣尺量圖寫所排物種別單及戊申壬申儀軌所載抄錄啓。詢于相地官具聖元曰。以圖形見之。則哀册樻之左邊太空虛。蓋玉樻則廣。帛樻則長故。勢不得不空云。雖是外壙。罅隙之多。終是可欠。服玩明器。則埋於退壙之外。外壙則尺數差減好矣。哀册贈帛分左右埋置。於禮少無不可。服玩明器。埋於退壙外原墳內可也。仍敎于都監曰。一依具聖元所傳筵敎擧行。○別單。哀册函。 外長二尺三寸五分。外廣二尺。外高二尺一寸。贈玉函。 外長二尺五寸。外廣一尺五寸五分。外高一尺六寸。贈帛函。 外長四尺三寸。外廣二尺九寸。外高一尺九寸五分。明器樻。外長二尺四寸。外廣二尺二寸。外高一尺六寸。 服玩函。 外長三尺一寸。外廣二尺五寸五分。外高二尺五分。以上五種退壙所排。服玩書册函。 外長三尺五寸。外廣二尺四寸四分。外高二尺四寸五分。此一種。因傳敎。埋安於隧道閣近處。戊申年退壙所排哀册函贈玉函贈帛函服玩函。筲樻沙器櫃木器樻樂器樻木奴婢樻徽旨樻。壬申年退壙所排哀册函贈玉函贈帛函服玩函。 懿旨同入。筲樻沙器樻木器樻。 遺書同入。樂器樻。
정조 10년 · 목
有防啓言。 璿派勳裔之勿侵軍役。法典所載。如有混充之弊。京司固當知委外邑。査實頉給。而近來該寺該府。徒憑奸民之干訴。不問根派之眞僞。關移相續。及其査報冒濫。則旣不信聽。又復督迫。爲弊甚多。間有此等之類。稱以逢辱於小民。不由營邑。瞞告於本寺本府。則本寺本府。不令營邑査處。直擧民人姓名。使之刑勘以報。自今後。宗簿寺忠勳府。凡係軍役之當頉混充者。則溯考其帳籍世派。十分無疑然後。始乃知委。稱以逢辱。而不由營邑。直呈京司者。切勿行關。俾無虛實相蒙。夤緣爲弊。恐合事宜。敎曰。當頉而應役之類。不可不除役。虛實如是其相蒙。則當頉者。反有坐此應役之慮。此後行關時。該寺提調該府堂上。親執擧行。勿委郞吏之手。俾有實效。
정조 10년 · 강
譯學卞之欽。令攸司勘處。
정조 10년 · 목
禮曹啓言。東萊府使洪文泳狀啓。卽接訓別等手本。則與領護禁徒倭。依例眼同。漂倭處問情曰。爾身以何國何道何地之人。往何處而漂着我國耶。發船月日。漂風緣由。所持物件。幷詳細言說云爾。則漂倭言。俺本以日本國加賀州所屬加島村人。姓佐平。名三右衙門。年今二十歲。父母俱沒。釣魚資生故。持魚釣二巨里。今年五月初五日。乘小船出洋。釣得石魚。回棹之際。逢風漂到本州屬和島。魚尾發賣。捧價小錢二兩零。一兩則用。一兩零持去。向本土到半洋。北風大作。二夜三晝。漂到一處。乃貴國全羅道順天防踏鎭境栗浦云也。又問曰。爾有船隻所屬公文。而自加賀州距加島爲幾里。自加島至和島爲幾里。答曰。船隻所屬。乃加賀州。公文元無持來。自加賀州至加島爲七十里加島至和島。爲九十里。而俱無官長。又問曰。當初栗浦問情時。爾之所居。旣是加賀州屬加島村。則何以云薩摩州也島村。爾乘小船。出洋釣魚。則何以云乘汲水小船。行乞次往大隅州臥枝摩村。爾之姓名。佐平三右衙門。則何以云沙屎山林兩。自加賀州至加島七十里。 加島至和島九十里。則何以云自薩摩州至大隅州三百里。所餘錢兩。何不曰賣魚錢。而只以若有失時。則或貿魚尾。或貿麥升而食爲言乎。答云。隻身漂海。萬死一生。神魂莫定。未能詳陳。而至於姓名居住。未死之前。自可了了。豈或誤告耶。方言自異。文字莫通。聽之者。以語音相似。有此傳訛云。漂倭問情。何等審愼。而順天譯學卞之欽。玉浦小通事金有聲等問情辭緣。全然爽實。卞之欽罪狀。令攸司稟處。金有聲重勘之意。報于統制使云矣。卞之欽。前因全羅監司李在學狀啓。該院以削去院籍草記蒙允。而不可削籍而止。請依狀請勘處。從之。
정조 10년 · 강
內下銀鍮器鍮鐵縀紬燭筆墨于各都監。
정조 10년 · 강
命額外內禁衛。皆應秋試射。
정조 10년 · 목
敎曰。宣薦內禁衛春秋試射。近來復舊設行。每於孟朔爲之。今秋等試射。卒哭後擧行。已有下敎。當於八月初爲之。額外內禁衛之積滞數多。試射期日姑遠。特爲一體應試。
정조 10년 · 강
忠淸監司金光默。進香于殯宮。 進香官洪州牧使安廷鉉。 大祝副司果柳河源。執事刑曹佐郞李亨正。軍資判官趙廷獻。典薄徐有器。軍資直長尹聚東。
정조 10년 · 목
領議政鄭存謙啓言。戶曹判書趙時俊。以慶熙宮修理之役。來頭支勅需用。小不下十三四萬兩。無他推移之路。關西別備錢五萬兩。別餉木三百同。遼軍木三百同區劃爲請。而有待大臣備員稟處之命矣。目下事役。前頭需用。極其浩大。度支形勢。無以支當。京外財力。他無着手處。而關西錢木。近甚耗縮。亦不可不念。然勢有緩急。何可無區劃。別備錢四萬兩。別餉木三百同。遼軍木三百同。劃給宜矣。予曰。右相之意何如。金熤曰。關西錢木。雖曰耗削。地部之目下需用。實屬緊重。不可不以此劃彼。而需用數爻。不能料量。區劃多寡。不敢仰對。予曰。丙申前例。戶判陳達。時俊曰。丙申年則錢米木所區劃者。洽滿二十萬兩之數矣。存謙曰。丙申年區劃都數之至此。蓋總論前後取用之數。非一時盡劃此數而然也。今聞地部事勢。更無他請得之處。而專靠於此云。別備錢五萬兩內。一萬兩勿爲減數。依所請盡爲劃給。以爲分排支用之地何如。從之。又啓言。咸鏡監司鄭民始。枚擧咸興前判官韓大裕牒呈以爲。本府距中嶺。爲百餘里。可設兩撥所。長律往來。與直路有異。且該鎭之轉報。最是急務。置撥不過爲兩所。每撥所各置一將二卒。而料米亦依直路折半之例上下。則撥將二名料。自營邑拮據。而撥軍四名雇價。比直路量減。每朔每名四兩支計。則一年容入。爲一百九十二兩。撥軍雇價。雖欲依例磨鍊於民結。田結加賦。恐難輕議。永興文川兩邑大同遺在錢中。各五百兩移付咸興。什二取殖。則每年利條二百兩內。一百九十二兩。當年上下。零數八兩。次次儲置。以爲閏朔上下云矣。旣設長津之後。置撥乃不可已。而區劃得宜。請依所報施行。從之。又啓言。戶曹粘目。枚擧慶尙監司鄭昌順狀啓。以爲。寧海還穀中。田穀數多。且非土產。民情皆願以常賑太一千石。換作大米。 小豆一百石。換作太元會粟一千二百石。換作租。 菉豆五石零。換作小豆。稷一百三十五石零。唐六石零。換作租云矣。依民願換作。亦多已例。請依狀請施行。從之。○兵曹判書李性源啓言。禮葬時傳語軍二百名。以輿士軍。前已別單啓下矣。習儀時。當依他例減半擧行乎。敎曰。除之。正日亦置之。別定善騎禁軍五人。只以到城門及路祭到墓所形止。馳傳可也。○漢城判尹金尙集啓言。傳語軍旣除之。此是實軍。請移屬於莎軍。從之。○校理李晴啓言。臣年前待罪 永祐園別檢時。伏見 本園大巢。幅員本自不廣。而主峯後尤爲逼近故。其下中梁浦水勢。每當霖潦。急湍衝過。以其巖石之盤踞。幸免頹沙。而水石相磨。亦不無日後圮缺之慮。臣與守護軍。看審形止。則果有平地舊水道。而蓋緣越邊農民。築堤其傍。以至水勢之專滙於此。今若因其舊道。從便疏瀹。則水勢始得平順。而主峯自可堅完矣。敎曰。出擧條。令該曹稟處。
정조 10년 · 강
墓所都監。以未時半月墳形畢築後。莎草蓋覆啓。
정조 10년 · 목
時囚柳晦源稅船臭載時。推諉隣邑罪。杖八十收贖。奪告身三等。鄭益祚倉穀逋欠。旣未覺察。新還代捧。又違準折罪。杖一百收贖。告身盡行追奪。蔡敏恭貶題慍懟。有關紀綱。狀辭之駭悖。尤傷事體罪。杖八十收贖。奪告身三等。竝功減一等。
정조 10년 · 목
以林秉遠爲 光陵參奉。金載人爲大司諫。李東郁爲執義。李壽咸爲司諫。孟至大禹禎圭爲掌令。徐有鍊李泰賢爲持平。李秀夏爲獻納。 尹悌東趙鎭宅爲正言。尹悌東新通也。
정조 10년 · 강
黃海監司嚴思晚進香于殯宮。進香官安岳郡守金魯永。大祝副司果韓用龜。執事戶曹佐郞宋啓來。漢城主簿李集明。 尙衣別提李尙榮。 司宰直長尹光碩。
정조 10년 · 목
進香如儀。 饌品。與政府同。
정조 10년 · 강
召見魂宮都監堂郞。禮葬都監都廳于殯宮。
정조 10년 · 목
敎曰。今番加漆時。漆工等最有效勞。何待禮葬後施賞。令該曹。取考最優例施賞。邊首朴世得從自願免賤。○墓所都監啓言。濟州民人。一日領付於補土之役後。依下敎入送。又以午時退壙金井排設。穿壙始役啓。○禮葬都監。以神道碑前後面各一件本。 五處史庫內外 奎章閣所奉合八件。入送內閣。又二十件印出以入啓。
정조 10년 · 강
眈羅守臣進貢馬。
정조 10년 · 목
太僕寺啓言。濟州出來先運。年例進上馬八匹。三名日進上馬六十匹。別御乘馬二十匹。歲貢馬二百匹。凶咎馬十匹。五匹故失實納馬二百九十四三匹。後運。差備進上馬八十匹。山屯馬二百匹。駑駘馬十匹。七匹故失。一匹病。實納馬二百八十二匹。又以濟州前牧使尹得逵遞任進上馬三匹。大靜前縣監朴尙春遞任進上馬二匹。濟州山馬監牧官金慶林。乙巳丙午條封進馬二匹。內厩立養啓。
정조 10년 · 강
命秋曹時囚尹太平。依新頒定式勘律。
정조 10년 · 목
該曹啓言。卽接憲府移文。則尹太平。居常推罵其老父。突入故營將鄭洛家。乘醉詬辱云矣。査問於太平及狀中諸奴。則呈狀委折。皆云不知。太平下鄕之後。鄭哥勒買其田畔築墻故。太平果爲詬辱。而推罵老父。初不聞知云。鄭洛子履權以爲。狀中諸家。常惡太平。故今番果不通知。而以諸家奴聯名呈狀。推罵二字。構出狀草之際。輕易書去。莫非無識之致云。履權因一買田築墻之微事。歸人於罔測之科。假列虛名。誣呈法府。請照法嚴勘。太平則詬辱士夫。自有其律。亦爲勘放。敎曰。以常漢詬辱士夫。自有當勘之律。不可不嚴治以懲日後。而事關倫綱之罪名。何等難愼處。無難構呈。致有此上徹之擧。此而歇勘。前此定制之義。果安在哉。依新頒定式勘律。
정조 10년 · 강
以徐鼎修爲承旨。 前望也。
정조 10년 · 강
大司諫金載人上疏。賜批。
정조 10년 · 목
疏略曰。臣於兩司。旣被改正之論。豈敢抗顏臺端哉。伏乞鐫臣職名。先正臣宋時烈。己亥 國恤時。箚論柳後聖曰。國人皆曰可殺。其時申可貴已伏法。後聖以首醫之故。次律定配。而先正持論之嚴如此。以今日醫官等罪狀。較諸後聖。豈啻十倍而已乎。伏乞快正王法。甲辰秋逆變。未施适雲之律瑮衡繼起。腸肚相接。至於今春。治獄之太緩。王章之懈弛極矣。伏願亟允三司之請。批以。前此他批悉諭。爾其勿辭察職。
정조 10년 · 강
正言趙鎭宅上疏。賜批。
정조 10년 · 목
疏略曰。臣家之有今日。是誰之賜。始也全保。終焉蕩滌。一門再造。百口復活。臣之祖與父叔。感泣幽冥之除。臣惟日夕攅手。以圖不報之報。不意恩渥浩蕩。郵官泮銜。以及郞署。節次歷踐。至有薇垣新命。擧家惝怳。淸淚交逬。臲甈之蹤。不敢玷辱名器。伏乞遞臣非分之職。噫麟謙簡恒之一串凶賜。趾述範能之全家逆肚。言之髮竪。而亂魁戎首。訖未伏法。鄭妻龜柱。或自島而圻。或自海而陸。釀成凶謀。以致量翼揆衡之變。國榮德相。跽斬不加。奴戮未施。以致澤白仁京之逆。乃至有窮天地所未聞覩之逆變。此賊出。而天綱絕人紀斁矣。孼囚而假息。惡種而待年。大失常法。昨春之變。又出半年之內。寧不痛心。誅討之擧。一日爲急。伏願亟允三司之啓。批以。諸條所陳。悉諭諸批。爾其勿辭。從速察職。
정조 10년 · 강
召見魂宮都監堂郞干殯宮。
정조 10년 · 목
兵曹判書李性源啓言。動駕時本曹郞廳侍衛及內外入直分排。極其苟簡。 正郞洪光一。諡册差備官別單中。請改付標。從之。又以尙衣提調啓言。本院係是衣襨重地。無假官經宿入直之例。而郞廳四人。俱差差備官。一員別單中。請改付標。從之。○墓所都監啓言。平壤民十八人。自願赴役。今方退送。敎曰。果是裹糧上來者。則虛還在所軫念。許赴一日之役。○政院以輪對日次稟。敎曰。近日未受點各司。卒哭後一倂書入進參。其前則輪對姑勿取稟。
정조 10년 · 강
命儀曹。 永祐園水道看審。待卒哭後擧行。
정조 10년 · 목
因校理李晴所啓。該曹請奉審。故有是敎。
정조 10년 · 강
以沈豊之爲承旨。前望也。李邦榮爲金海府使。 口傳也。
정조 10년 · 강
親書梓室上字。仍行結裹。
정조 10년 · 목
行朝奠。兼告書上字結裹由如儀。大祝尹行任。曾經師傅實容輔養官。都監堂上。曾時任春桂坊。宗親文武百官進參。卯時。都監提調捧書上字諸具。跪授內侍以進。予以泥金。書上字於梓室上隅板訖。予坐哭。在位者皆哭。哭止。班首進名奉慰。仍行別尊如儀。大祝及進參人員上同。以李秉模爲禮曹參判。前望也。使之先入侍後謝恩。讀結裹儀註。巳時。都監都提調以下陞堂。都監郞廳捧結裹諸具。差備官執巾者副司果李昌會。金聖䂓。執水者奉常僉正金禧麟。跪進。執事宗戚及李海柱具善德丁遇泰金守儉。以巾白紬。拭梓室。覆以繡黼棺衣。大斂後所覆。先用複衾。表紫的土紬。裏白紬着綿。長梓室全長二。上下高各一。裹之則上下端相當。廣梓室蓋板廣二。底板廣一。左右榜板廣各一。上闊下殺。赤如梓室體樣裹。之則左端掩至蓋板右邊。右端掩至蓋板左邊。籍於兩凳之間。而收其裔周裹之。先掩下。次掩上。次掩左。次掩右。以紫的絲。合縫於蓋板上下及左邊。移奉梓室時。結裹別監陪奉。後倣此。次用油芚。厚油紙連付。以油芚條兩行聯縫。先以油芚一浮。依梓室見樣。以井字形摺之。上下橫摺處留其中。擘開其左右。纔至縱摺而止。籍於兩登之間。而屈其四旁。仰裹之。至蓋板袵下。以擘開四隅。歛入於左右兩旁之內。以互掩之。四廉相合處作纓子油芚條。上下各二。以結之。又以油芚一浮裁製。如上法而覆冒之。至底板袵上。四隅歛入。纓子合結。亦如之。以紅絨絲。連綴於上下油芚相掩之末。次用紅氊。以紅氊一浮裁製。如油芚之制。而摺外四隅割去之。作十字形。籍於兩凳之間。仰裹之。赤如油芚法。而四廉相當處。設紐子紅紬團樞。各三以銷之。又以紅氊一浮。縫造四旁。如棺衣樣以覆冒之。以紅䋐絲。連綴於上下紅氊相掩之末。次以白布小絞索一條。橫匝以結者凡七。而每絞左右。當蓋板袵合之下。作十字形。相連周匝。自成一縱絞。又以白布大絞索一條。橫匝以結於七絞之間者凡五。而每絞左右。作十字形。當底板袵合之上。相連周匝。爲縱絞如上法。 量棑十二絞。大絞自第一以下。小絞自第二以下。每隔一絞。只四五七八絞。連作小絞。大小絞索交遏過。而當廉隅處。各以紙環一箇承之。凡紙環五十六箇。乃設輪臺板於兩凳之上。褥席具。安梓室於其上。先覆畵黼大棺衣。 成殯時所覆。次覆素錦褚。脊樑一。機柱四。上枋木四。前後欂栱二。後面立柱四。橫閾一。皆用松木。左右及後正下枋木三。左右立柱各六。每柱短閾各一。皆用合竹。付以魚膠。着以牛筋。裹以楮注紙。塗全體以白苧布。左右各設下掩十字箭窓三隻。而一窓各作兩層。中折而捲開之。上邊及中折處。皆設紙樞。下掩處。作白獐皮纓子。後面作一層兩窓。紙樞皮纓。如左右法。前面半以下虛之。以開白綿布帶曳出之地。左右窓下枋上。設虛兒各三。以備紅綿布帶之交結圓環。素錦禇長廣。量輪臺板長廣。使素錦禇。安於輪臺板之上。輪臺板圓環。出於素錦禇之外。高比結裹。上差高二三寸。以便紅綿布帶之往來。以白綾作巾。覆冒之。用紅綿布。作帶一條。先以一端。繫于輪臺板左邊下環。又以一端。從素錦禇左邊下虛兒納之。仍從左邊下窓內引上。橫過於結裹之上。從右邊下窓內引下。仍從右邊下虛兒拔之。貫於輪臺板右邊下環。以次從左右虛兒。橫結上中圓環。如上法。左右兩端之末。從便收結之。又用白綿布。作帶三條。先以一條。中屈分半。自輪臺板下端之上。左右夾繚。至上端之上。兩末交過而下。從素錦禇左右上虛兒引出。各貫輪臺板上環。以其餘端。爲曳索。次以一條。中屈分半。又自輪臺板下端之上。左右夾繚以上。以兩末。從中虛兒引出。各貫中環。連貫上環。還屈之。貫於中環。以其餘端。爲曳索。次以一條。中屈分半。又自輪臺板下端之上。左右夾繚。以兩末。從下虛兒引出。各貫下環。連貫中環。還屈之。貫於下環。以其餘端爲曳索。今番則因素錦禇體大改造。啓殯日始爲進覆。而結裹時。安於輪臺板後。先覆素錦禇。次用紅錦布帶事定式。結裹訖。予坐哭。在位者皆哭。哭止。仍行別奠。大祝及進參人員上罔。班首進名奉慰。予還內。在位者皆出。○墓所都監。以丁字閣齋室修粧塗禙畢役啓。○禮葬都監。以表石印本一件粧簇以入啓。
정조 10년 · 강
原春監司李致中。進香于殯宮。 進香官淮陽府使李獻慶。 大祝副司果張至冕。執事司僕判官洪景厚。平市令趙雲絅。漢城主簿沈公權。尙衣直長李協聖。
정조 10년 · 강
設輪臺于殯宮。
정조 10년 · 강
召見魂宮都監堂郞。 戶曹判書于殯宮。
정조 10년 · 목
敎曰。今番墓所齋舍。依 昭寧園義烈墓例。旣造內舍。守直人。當以舍音名色差定。而 昭寧園。則似自本宮給料布矣。本墓無他給料之處。當自內需司磨鍊題給。  昭寧園給料式例。令墓所堂上詳問草記。○因魂宮都監入把馬數爻別單。敎曰。銘旌捧持及守侍墓官騎馬各一匹。以內外寺馬推移入把。次知以下中官馬。日前已書下。今無可論。其餘入把馬匹。此是咫尺之地。幷置之。驛馬則無論靷行及動駕。雖一匹。勿爲徵來事。一體分付兵曹司僕。○敎曰。 平壤民人等自願赴役者。卽非裹糧來赴者。則勿令許赴矣。聞昨已赴役云。又知其裹糧遠赴。平壤民人十八人。令該都監。給回糧下送。以示朝家慰恤遠民之意。○禮曹啓言。魂宮虞祭卒哭親行時。諸享官及近侍應從陞者。陪享百官侍衛。請淸齋一宿。從之。敎曰。三虞係是初行之夜祭。當親祭。而有難許久離次。其間當還詣時御所。趁五虞前日。更詣行祭。過卒哭後還宮。以此知悉。
정조 10년 · 강
有政。吏曹判書兪彥鎬。 參議金宇鎭進。
정조 10년 · 목
昨日忠淸監司金光默。以老職加資人中疊受越受啓。敎曰。政官待明朝牌招。開政下批。○以李在學承旨。洪聖淵爲修撰。李彥祜爲副修撰。李亨元趙城鎭爲分承旨。鄭存中爲分兵曹參議。洪仁浩爲參知。姜彙玉爲正郞。任長源爲佐郞。李度默尹尙東爲分副摠管。蔡顯一尹壽民爲分都摠都事李溏爲假內乘。摠府堂郞內乘口傳也。○忠淸道淸州牧。嘉善帖疊授。嘉善楊枝三。保寧縣。嘉義帖疊授。嘉義朴茂。 提川縣。 嘉義帖疊授。嘉義金慶秋。正憲帖越授嘉善李文儀。竝老職加資下批。
정조 10년 · 강
宗簿寺進 御牒譜略改張件。
정조 10년 · 목
敎曰。宗簿提調事。極爲駭然矣。改修之擧。豈待大臣筵請。本寺事例。自有請對稟定之規。尙今泯默。固已失職。且於補刻命下之後。不緊草記。無難來呈。其他擧行。極其顚倒。今日改張之時。自政院轉稟之說。尤甚未安。似此按例之事。如是妄錯。其在重事體之道。不可無警礪。當該提調吳載純罷職。
정조 10년 · 강
召見補土堂上具善復于重熙堂。
정조 10년 · 목
善復啓言。  愍懷墓役處。略有料量。而及其往審。大違初料。不得不加劃數百兩。俾無停役之弊。都廳雖甚着實。如非本官之合力董飭。則似難速完。衿川縣監洪喜榮。使之眼同看役。事甚便當。從之。仍敎曰。聞 愍懷墓私親墳塋之在局內近地者。以禁伐之故。松杉交關。根株盤亘。所見甚慘然云。今番 本墓有頉處修改之擧。仰體 寧陵朝友于之盛德也。況在 肅廟戊戌。復嬪爵位。仍擧合奉之儀於 本墓。至有 御製紀實之詩。而局內墳墓。 特命勿禁設祭。又於 先朝甲午。 本墓先塋雜木勿禁伐。近又不遵受 敎。如是蕪翳。旣聞之後。豈可泯嘿。以此意令畿營分付本縣。與其故相子孫之在墓底者。眼同修治。且考 肅廟御製。有姜文明等墓。竝許勿禁設祭之 敎。今亦依此遵行之意。一體申飭本官。擧行形止。報營後狀聞事。下諭于畿伯處。此傳敎一通。載之 本墓謄錄。毋或如前怠忽。 本墓畢役後。當遣近侍行祭。祭文當製下。日子問于補土堂上。自禮曹推擇草記。
정조 10년 · 강
以李祖承[在學:I-PERSON]爲承旨。前望也。
정조 10년 · 강
推內乘朴基豊李海愚。
정조 10년 · 목
司僕寺啓言。內寺走馬。擧皆駑劣。今日試射。太半生頉。此不但備立之際不善抄擇。調馬時不能着意申飭。以至於此。內乘朴基豊李海愚令該府拿處。吳應常差任屬耳勿論。臣則有不能檢飭之失。惶恐待罪。馬醫司僕朴廷輝書吏金養仁。依下敎各決棍三度。敎以。卿則勿待罪。內乘推考。馬匹果爲蹇劣。而騎射之時。爭取駑鈍之故。十餘匹待令。所騎則不過數匹。甚至有內馬路次次傳授之擧。而猶患遲滯。此蓋不習驅馳。有此占便。事極駭然。武臣不知騎馬。將焉用之。況射會時騎芻次數加定之後。了無實效。此後又復若此。當該別軍職宣傳官。令各該廳首。査出論罪。萬一掩匿。幷與廳首論罪之意。各別嚴飭。
정조 10년 · 강
命五衛將車學模給由。
정조 10년 · 목
兵曹以車學模呈狀乞遞。啓請改差。敎以。 永祐園水道有看審處。姑令給由下鄕。
정조 10년 · 목
內醫院啓言。議藥廳守直房廚間柴草。偶然失火。旋卽撲滅。而聞極驚駭。當該入直醫官。令該府拿問處之。下屬令攸司科治。臣亦有常時不能檢飭之失。不勝惶恐。敎以。此非草記之事。休紙還給。○兵曹啓言。藥房議藥同參所接處廚間積薪上失火。幾乎燃及椽簷。幸卽撲滅。而入直醫官。不能檢飭之罪。在所難免。請令該府拿處。下屬令攸司科治。敎以。積薪爇火。別無燃及之事。入直醫官。不必論罪。下人自本曹從重決棍。本曹該院。俱有草記之擧。而掌務官尙不來告。當該上掌務官汰去。因此而有申飭者。闕內各司。皆有其人。進排燒木。而近來法禁蕩然。柴草無難許入之故。每有此失火之患。此本曹不能守法之致。此後各別嚴禁。更或冒犯。自本曹堂郞。難免重勘。以此知悉。
정조 10년 · 강
命節使拜表日子。以九月念前推擇。
정조 10년 · 목
禮曹以九月二十七日推擇以入。故有是命。
정조 10년 · 강
廟殿宮修改。以今二十日涓吉。
정조 10년 · 목
禮曹啓言。 宗廟第一室床前地衣。第二室內面帳。第三室紅蓋綃。第六室內面帳。第七室西邊隔簾東道里。第八室西邊柱下地衣。第九室床下西邊地衣。第十室東邊柱下地衣。第十一室東邊柱下地衣。第十二室 神榻褥上席。第十三室 神榻褥內拱。第十四室 神榻褥內拱。 永寧殿第一室西邊紅木帳。第二室東邊隔簾絡纓。第三室 大王位倚子漆。第五室西邊外面帳。第六室外朱簾東道里。第七室東邊隔簾東道里。第八室外朱簾東邊縇。第九室蓋機下地衣。第十二室靑蓋綃。永禧殿自第一室至第五室閤門朱簾縇絡纓東道里靑綿絲乼。 景慕宮外朱簾絡纓及東道里幷色渝破等處修改吉日。令日官推擇。則今八月二十日辰時爲吉云。 宗廟自第一室至第十四室。 永寧殿自第一室至第十二室。 永禧殿自第一室至第五室。 景慕宮。先告事由祭。同日曉頭設行。而 宗廟第四室第五室。 永寧殿第四室第十室第十一室。雖無頉處。告由一體設行。有頉雜物。令各該司急速措備。 廟殿宮修改處。亦令繕工監別定監役官擧行事。請分付。允之。
정조 10년 · 강
遞吏曹參判李秉模。
정조 10년 · 목
禮曹啓言。 慶尙監司鄭昌順。因昌原幼學金瑛等上言。以昌原故學生陳興銀妻姜氏烈行査啓以爲。姜氏殉夫之節。可謂卓絕。棹楔之旌。雖不可輕議。復戶之給。足可謂激勸云矣。道臣所請。雖在給復旌閭之典。不宜靳惜。從之。又啓言。 忠淸監司金光默。因鎭岑幼學李錫五等上言。以鎭岑故學生閔檜年孝行査啓以爲。閔檜年四世趾美之行。有此一鄕之褒。允合旌表之典云矣。其在審愼之道。不可以多士之請。輕易許施。請置之。敎以。回啓雖如此。不可泯沒。施以次等之典。又啓言。黃海監司嚴思晩。因延安幼學朴敬和等上言。以延安故學生張性和孝行査啓以爲。張性和之血指和藥。居憂廬墓。誠爲實行。如此之人。不宜泯沒云矣。所當施以旌表之典。而歲月寢久之後。隨請輒施。恐欠愼惜之義。請置之。敎以。施以次等之典。又啓言。黃海監司因遂安幼學崔濟彥等上言。以遂安故同知奉必翼孝行査啓以爲。多般廉訪。則一邑咸曰。必翼孝子也仁人也。宜有褒賞之典云矣。道臣論啓。別無可信之實蹟。請置之。敎以。令本道給食物。又啓言。全羅前監司李在學。因井邑進士愼性修等上言。以泰仁故別提安義孫弘祿忠烈査啓以爲。安義孫弘祿當壬辰之亂。移奉慶基殿 御容。隱避山谷。故伊時別提特除之命。已是褒賞之典。恐不可更議褒揚云矣。今於數百年之後。又無文跡之可以徵信者。則褒揚之典。恐不可輕議。允之。又啓言。全羅前監司因道內幼學李敏澤等上言。以高敞士人柳慶復妻金氏烈行査啓以爲。金氏自在髫齡。夙著孝行。及至出嫁。能盡婦道。合有褒美之典云矣。大抵孝烈。名實易眩。事或久遠。尤難取信。今此李敏澤上言。只論殉夫之烈。而年世久近。初不指陳。道啓亦不擧論。其在審愼之道。旌褒當否。有難輕議。敎以。然則年代久近。更令本道詳査。仍令時道伯。別具意見。論理狀聞後稟處。
정조 10년 · 강
領議政鄭存謙左議政李福源右議政金熤聯箚。賜批。
정조 10년 · 목
箚略曰。今日醫官之罪。國人皆曰可殺。不獨臺論爲然也。三朔之請。昨始蒙允。王法可伸。而曾未一宿。旋下勿施之命。末梢勘處。便同全釋。昨下臺批若曰。仰遵己酉 處分。而處分輕重。當視罪之輕重。今日醫官之罪。尙可與己酉醫官同其處分乎。臣等謂宜亟遵前批。鞫問三醫。斷之一律。批以。 先朝己酉 處分。廷臣無覆難之事。獨於今番。如是造言。不但無於例之例。何不念致煩酬應。卿等勿復相持。仍命遣史官傳諭。
정조 10년 · 강
大司憲尹坊。大司諫李義行。司諫鄭萬始。掌令鄭景祚李翼晉。持平尹載命沈埉等聯箚。賜批。
정조 10년 · 목
箚略曰。臣等以廷楫等設鞫正刑。相率論啓。于今四五朔矣。何幸廓揮乾斷。特允群請。大小庭臣。雪涕張目。快見三醫之戮。伏聞夜下傳敎。旋有勿施之敎。臣等之前後所請。旣屬文具。殿下之昨下批旨。太欠誠實。伏願依前允兪之批。亟令王府。卽速擧行。批以。臺啓之旣從旋寢。謹遵己酉年 處分。則卿等箚辭中太欠誠實云者。遣辭何其妄率至此。然猶勘配。輿憤足洩。尤不必復事云云。己酉權聖徵。則纔被定配之命。旋有還寢之擧。而今番李廷楫。則宣洩大內之言。便爲別般難赦之案。處分之比己酉加等者。蓋有積費商量。其外諸醫。予旣丁寧設言於變出之日。命令不可不信。卿等知悉。○尹坊等聯名避嫌。允之。
정조 10년 · 강
副校理趙雲紀。副修撰金履鏞聯箚。請寢李廷楫定配之命。賜批。
정조 10년 · 목
批以。罪當止於勘配。豈在問與不問。況勘配卽己酉年 處分時旋 命還寢。今番則輿議難拂。不欲饒貸。然而爾等之爭執。忱誠勝於古之玉堂。憤痛又倍於古之玉堂乎。爾等更勿煩請。
정조 10년 · 강
遠接使金華鎭。平安監司趙㻐。以勅行今初三日。自瀋陽離發啓。
정조 10년 · 목
狀啓以爲。臣等在義州府。卽接府尹李祖源本月初七日成貼狀啓謄報內。勅行今初二三日間似到瀋陽之由。已爲馳啓。當日辰時。槍軍持來鳳城留待軍官方處坤訓導方世弘等。昨日巳時成送告目內。勅行聲息。詳探於衙門。則以爲欽差大人。今初二日到瀋陽。初三日離發出來。而自瀋陽知委文書。今纔來到。故求得一本出送云。文書一本。上送備局。而勅行初三日自瀋陽發行。則今初八九日間。可到鳳城。更待探報。馳聞計料云云。八月初七日巳時封啓。○敎曰。今聞遠接使狀啓。勅行當於初八九間到鳳城云。渡江當在旬後。迎勅擇日中以二十五日爲之爲好。此意卽令都監分付遠接使處。路程記依此磨鍊。
정조 10년 · 강
刑曹以時囚及擊錚人等原情啓。
정조 10년 · 목
該曹以銅龍門入直禁衛軍白岳只原情啓言。建陽門內外界限。何等至嚴。而潛隨部將之後。擅越把守之地者。萬萬驚駭。平問之下。有難得情。請嚴刑取服。敎以。移送本營門。決棍懲勵。又啓言。擊錚人中和良女朴召史原情以爲。渠夫徐義喆。以監營營吏。因馬牌遺失。定配於利城縣。今至兩年。其舅姑以戀子之致。因以成病。其母今年二月身死。其父亦爲廢盲。特許放送。一以其垂死之老父相見。一以其旣死之骸骨掩土云矣。請上裁。敎以。放送事分付配所官。又啓言。燕歧校生朴聖喆原情以爲。渠之養山基址。祖先五塚以次繼葬矣。本縣士夫金敬烈。籍其威勢。渠之祖母。龍尾勒葬矣。乙巳年遭母喪。欲爲繼葬。則金家反以勒葬之塚。欲掘繼葬之塚。況母葬處勤葬處。相距二百八步。則雖云金山法不當禁。又誣營門。移訟懷德官。則懷德官摘奸報營營題內。若以民塚。不忍掘移。則士夫將無禁葬之道。捉囚朴漢。嚴刑督掘云。則據營題。兄聖郁刑囚督掘。伏乞勿委本道。特令該府嚴査稟處。 金敬烈勒葬一塚。卽爲掘移云矣。敎以。議處。該曹回啓。係是山訟。請令漢城府稟處。從之。○漢城府回啓以爲。旣無兩造之卞。則難憑一邊之言。請令道臣。別定剛明官。詳覈公決後狀聞。從之。
정조 10년 · 목
左議政李福源右議政金熤曰。臣等於昨日。以醫官事聯陳短箚。恭俟處分。及承批旨。誨責截嚴。不勝惶悚。而三醫之罪。國人皆曰可殺。廷楫則以他罪。堇止遠配。兩醫則自如。刑政失平。輿憤愈激。伏願亟降兪音焉。予曰。己酉已例。豈非可據者乎。己酉年則未聞有爭難之論。而今則疏啓迭發。廷臣之忱誠也憤痛也。有倍於古人而然乎。況大臣與庶僚有異。卿等之如是爲說。誠慨然。矣況予雖隨處寬抑。豈忍聞此等說。而卿等猶如此。卿等如思予保嗇之道。必不以此事更煩矣。福源等曰。廷楫則遠配。而兩醫則無罰。故臣等乃有此請。三醫若同被罪。則臣等亦安所爭執乎。予曰次對爲之。福源啓言。玉堂之因批旨引義。至於徑出。事體未安。請重推。從之。尋敎以。箚批中古之玉堂云云。大抵古人立朝事君爲。必務誠實的當底道理。未嘗有隨衆波蕩之擧。故果然以不及古人之意。有所提飭。則今忽以不後於古人等說。登諸辭疏。政院不得已以謂有情勢徑出措辭請推。 玉堂事誠未安。不可以生疏。有所寬恕。初欲依卿等言。只命問備。此則太輕。以禁推捧傳旨。又啓言。勅行渡江不遠。而諸臣呈告紛紜。事甚未安。請捧納承旨重推。從之。敎曰。此等事。何煩卿等提奏。此後各別嚴飭。又啓言。聞銓曹言。則侍從堂上。堂下多在坐罷中。秋夕差 祭甚苟簡云。故敢達矣。敎以。幷敍用。又啓言勅行消息。非比閑漫事情。而去月初九日所發齎咨官狀啓及手本中。初八日牌文出來之由。無所提說。事極稽忽。請齎咨官沈樂洙罷職。當該譯官待竣事。令攸司科罪。從之。○判義禁金魯鎭啓言。晩時裝發守令之今番用禁錮律者。合爲三人。而二人則前已陳達。用奪告身本律。而追聞洪州前牧使柳甲基。亦以同罪未免見漏云。恐當以本律一體施行。從之。○兵曹判書李命植啓言。迎勅動駕時。軍兵當爲磨鍊。而甲辰年迎勅時。禁軍。入番外全數隨駕。訓局。步軍七哨。除出五哨爲前廂。二哨爲後廂。馬兵二哨隨駕矣。今番則何以爲之乎。敎以。依甲辰年例爲之。又啓言。甲辰年勅使入京時。城內外屛門。 三營分掌。以布帳防遮。定將卒把守矣。今亦依此磨鍊乎。從之。又啓言。在前勅使時。郊館無環圍節次。而甲辰年以五營門龍虎營分掌。御將率領矣。今亦依此擧行乎。敎以。依甲辰年例爲之。仍令御將率領。又啓言。甲辰年勅使詣闕時。自敦化門內至殿內。左右設布帳。令訓局擧行。扈衛軍六十人與該廳標下軍八十名。別將及所任軍官率領。闕門及肅章門把守。殿門則依朝賀時例。三營入直馬兵騎士各留二名除出。去器械把守矣。今番慶熙宮各門。依此擧行。而肅章門代以金商門。以下各門。分排把守乎。從之。又啓言。甲辰年迎勅習儀時。挾輦軍四十名。前後廂軍以禁御兩營出番軍各一哨。禁軍六番擧行矣。今亦依此磨鍊乎。從之。○校正堂上鄭昌聖啓言。大典通編錯誤處。續續修改。未免煩屑。請姑爲付籤。畢釐正後。一時洗補。從之○館伴李性源啓言。自前勅書前鼓吹樂工及節鉞陪。例着紅衣矣。今番依此擧行乎。從之。又啓言。勅行時內吹。例着靑天翼。而甲辰年。因傳敎。迎勅時着黃天翼矣。今番則何以爲之乎。敎以。依甲辰年例爲之。又啓言。自前勅行時。文武臣無職人。有參班之例矣。令該曹限以階品。考例抄出啓下。俾無混雜之弊。從之。○禮曹判書李在簡啓言。日前 穆陵陵官以 懿仁王后陵上莎草蟲損之患。報于臣曹。故各別拾蟲。更報形止之意題送。昨又報來。而蟲災雖已寢息。莎葉多被蟲食。所見可悶云矣。甲辰年以各 陵莎草有頉處。逐庫從便補莎之意。著爲定式。自本 陵從便補莎之意。請分付。從之。○政院啓言。 副校理趙雲紀。 副修撰金履鏞。謂有情勢。陳疏徑出。所當直捧禁推傳旨。而與無端徑出有異。請推考。仍卽牌招。敎以。因大臣擧條。以禁推改書下。本職許遞。今日政差出。
정조 10년 · 강
推承旨洪秀輔。
정조 10년 · 목
敎曰。侍從堂上堂下罷散人。有敍用之命。而卿宰混捧傳旨。該房承旨推考。元傳旨改付標。
정조 10년 · 목
疏略曰。臣叨據匪分。動輒生疣。雖以向日承宣新望言之。臨政倉卒。未及秤量。至有重臣筵奏。則臣亦未嘗不受而爲過矣。卽當思所以謝公議之道。而文字煩瀆。義所未安。疾病沈劇。仍遂引入。假使無難安之情勢。卽此病狀。便是宜遞之端。伏乞遞臣銓任。批以。無端言私。處義不當。卽爲入來開政。
정조 10년 · 목
以沈豊之爲吏曹參判。 李時秀爲參議。洪良浩爲大司憲。 李頤祥爲大司諫。李東郁爲執義。徐秉德爲司諫。禹禎圭金寅燮爲掌令。姜碩龜尹悌東爲持平。許晊爲獻納。 韓商新鄭來百爲正言。 李彥祜爲校理。申耆朴廣源爲副校理。 尹羽烈爲修撰。 吳泰賢申馥爲副修撰。
정조 10년 · 강
以黃昇源爲承旨。旋除副總管。 前望也。
정조 10년 · 목
該府以前承旨洪仁浩原情啓。請杖八十收贖。奪告身三等。放送。敎以。罷職放送。又啓言。巡將田德雨。自墓所受牌入來時。未趁門限。不得入城行巡。罪杖一百收贖。告身盡行追奪。平山浦前萬戶鄭億基。漂倭般守護形止。一不馳報于萊府。罪杖八十收贖。奪告身三等。允之。敎以。功減一等。
정조 10년 · 강
禮曹以節使拜表。九月十八日卯時推擇啓。
정조 10년 · 강
以敦寧判官金魯成。差迎接都監郞廳。
정조 10년 · 목
該都監以郞廳宋厚淵病重。啓請改差以金魯成差下。允之。
정조 10년 · 강
遞承旨李在學徐龍輔。
정조 10년 · 목
承旨李在學徐龍輔啓言。臣等之相率煩籲。歷日而不知止者。誠以公議不可遏。而乃自昨夜以後。旣阻陳啓之路。惟待今日筵席。庶幾感回天聽。而兪音尙靳。纔出閤門。傳旨已復降矣。如使臣等之言。不挽槪於聖心。則罪之斥之。何所不可。而旣繳之聯啓。初不賜批。下院之中使。至命施罰。上下壅閼。事體壞傷。相顧憂歎。不容終嘿。更此聯陳。伏乞亟加三思。特賜允許。敎以。聞次對筵敎。如是更聒乎。不但事體屑越。道理不當若是。傳旨不爲頒布。則將無收殺之日乎矣。卿等事極爲駭然矣。仍命許遞。又敎曰。聞朝筵之敎。大臣猶不敢更事煩瀆。況政院乎。覆難亦有妙理。十啓百啓。以至無限節。則是政院替行三司之事也。然則焉用三司爲哉。雖以今番事言之。傳敎則未頒。而大臣三司。先卽陳箚。此亦有違格例。朝廷事皆有體貌。 政院之一向阻防。使外廷不知處分。傳敎中措語何如。勘律何如。此亦無於前之例。傳旨判下者。前已承受。獨不謄出朝紙。尤無所據。然又煩聒。則原傳旨。將作啓版之休紙乎。雖欲繳還。到今無執言之階。政院知悉擧行。
정조 10년 · 강
以鄭宇淳具明謙金憙徐鼎修李時秀爲承旨。 前望也。
정조 10년 · 목
敎曰。 右承旨移拜總管。 同副承旨遞職。 五衛將李次東。新除授承旨入來間。權察承旨。
정조 10년 · 강
命前醫官李周憲。還屬本院。仍差掌務官。
정조 10년 · 강
判下備局兵曹回啓。
정조 10년 · 목
備邊司啓言。觀此京畿監司徐有防狀啓。則以爲。朔寧郡守宋翼洙。倉舍六十八間。鄕廳十間。已爲改建。近三百戶民家之不月畢構。已蒙恩賞。不必更論。而至於倉舍。割糜廩損俸。不煩民力。鄕廳獄舍。次第改構。論賞一款。令該曹稟處爲辭矣。合有褒嘉之典。請令該曹按例稟處。敎以。施以加資之典。又啓言。觀此水原府使鄭東浚狀啓。則其所論列。凡爲三條。而其一。本府田結中餘存舊災。許以永頉。所報新起。一倂降續。起則收稅。陳則停稅。以開窮民樂赴起墾事也。其寧失之論。不負分憂之義。降續之請。深得責起之道。 水原府舊初不一百六十餘結。依所請永頉後仍許降續。若其査得新起之方。着意擧行。一年二年俾有實效。如或徒幸其永頉。無意於新起。有失無得。則道臣守令論責之意。一體嚴飭。其一。 禿城山城中軍。依大興雙水樹例。以履歷窠差出。殿最亦依濟州三邑例。府使送同議單子於巡營。自巡營磨勘啓聞。除非實故受由。毋得擅移。定式施行事也。府使除拜。旣用廟薦。則中軍差出。固當一般於松都錦營。亦依所請施行。其一。本府將校慰悅之道。惟在遷轉一事。每都目。一人久勤。自今爲始。報兵曹收用。摠校陞差依前遵行事也。外府所稱外都監。比他營邑宜有拔例之擧。哨官一窠陞差。依舊例遵行事。分付總戎廳。久勤遷轉一款。請令兵曹稟處。從之。○兵曹啓言。觀此前守禦使鄭尙淳狀啓。則以爲。 南漢寺刹修繕之役監董將校中。勞效最著者。內都廳本廳敎鍊官折衝趙時恭。外都廳本府軍官前郡守朴長瀗。都監官前萬戶金養新。營倉東別倉新址倉。一倂改建。而留營別將李策。城倉之役。往來周視。檢飭工匠。內都廳本廳敎鍊官折衝崔光魯。外都廳敎鍊官出身李彥植。 都監官前萬戶朴守觀等。悉心監董。勞勩可尙。令該曹考例稟處云矣。李策旣經閫帥。地處自別。隨處彈誠。固其職耳。論賞一款置之。 趙時恭朴長瀗崔光魯李彥植。考據前例似當施以加資之典。金養新朴守觀。亦當施以邊將除授。請上裁。從之。敎以。李策熟馬一匹賜給。又啓言。觀此開城前留守尹塾狀啓。則以爲。大興山城及松岳靑石洞處。虎豹成群。㘋害人畜之患。比比有之。而本營將校出身金就煥。別定監官。前後所捉合爲七頭。爲民除害之功。誠極嘉尙。令該曹考例稟處云矣。取考大典通編。則捉虎五頭連頭骨者加資。今此金就煥所捉。已準定式。似當施以加資之典。請上裁。從之。
정조 10년 · 목
箚略曰。日前曉赴陪班。忽然左體癱★(疒/臭)瘓。半面挑動。擔還私次。多般調治。終無分效。此蓋年前風病之再發。而特荷矜恤之恩。 太醫臨門。珍劑繼頒。無似賤臣。何以得此。惶感之極。不知所云。方當客使不日渡江之時。中書重地。決非病風危喘所可虛縻。伏乞亟遞臣議政之任。批以。愼節殊用奉慮。安心勿辭。益加善攝。待勅行上來後。出而視事。仍命遣史官傳諭。
정조 10년 · 강
遠接使金華鎭。 平安監司趙㻐。以勅行形止馳啓。
정조 10년 · 목
遠接使平安監司狀啓以爲。卽接義州府尹李祖源本月初九日狀啓謄報內。當日寅時。槍軍持來鳳城留待。軍官方處坤訓噵方世弘等昨日午時成送告目內。勅行聲息。適逢自遼東出來商賈詳問。則以爲。欽差大人今初七日過連山關。初八日到通遠堡止宿。初九日若越松站。則仍到鳳城云。而齎咨官沈樂洙一行。今初八日過鳳城。仍向栅門。初九日當爲渡江。 張濂則出關後以身病落後事。探告矣。勅行初九日若到鳳城。則初十日十一日間可以出栅。而卽到付因司譯院關本道觀察使關內。回還齎咨官張濂。使之落留灣上。待勅行隨來之意。筵稟蒙允矣。 齎咨官張濂渡江後。依傳敎偕勅行上來事。 灣府知委。而張濂旣以身病落後。則無以及期隨往於勅行云云。 八月初九日卯時封啓。○平安監司狀啓以爲。今此勅行出來時。平壤問安假承旨成川府使金載瓚爲實差。 楚山府使林濟遠爲預差啓下後。空名帖二件下送。卿其祗受。御帖則以遠接使齎去件用之。名帖則臨時書塡事有旨。臣在義州府祗受。謹以有旨內辭意。及期擧行計料云云。八月初九日封啓。○敎曰。勅行若於再明日渡江。則以聖節相値之意。措辭致慰。雖未渡江。若已出栅在我國支應處。則別迎慰使先爲入送。措辭致慰。仍傳援例下送之意事。令館伴卽爲分付遠接使處
정조 10년 · 강
召見藥院都提調洪樂性提調徐有隣于重熙堂。
정조 10년 · 목
都提調洪樂性啓言。宜嬪產期。只隔數月。當此八域顒待之日。護產設廳。不可膠守常例。雖以藥院事言之。設廳然後。方有隨時診察之道。請護產廳吉日。今月內推擇擧行。敎以。產室廳護產廳。體貌各異。雖以產室廳言之。前期三朔設廳內殿外。無是例。至於護產廳。例於當朔設廳。以卿等企待之忱。有此拔例設廳之請。乙卯年所未行之擧。今何敢創始。待當朔設護產廳。又啓言。參奉洪旭浩。自多待令之時。而方帶 陵官。職務相妨。番次苟簡。闕內各司參下官中推移換差事。請分付該曹。敎以。探花郞直長。今日政陞付六品窠。以尙衣直長。次次相換。
정조 10년 · 강
命嶺南還穀。特許代捧。
정조 10년 · 목
因慶尙監司鄭昌順農形狀啓。敎曰。本道農形之前後條陳。比諸道最該詳。每見卿之狀辭。頗覺豁然。沿峽之同異。田畓之登歉。足以領略其大體。然今秋序已深。滌場在卽。諸般災損。已判失稔。言念民事。豈遑暇息。執災之政。雖爲目下急務。而此猶關於有田土者之若樂。惟是切可矜而切可哀者。無立錐之地。寄命於還穀之類。一遇歉荒。將有朝夕轉壑之患。奚暇及於納糴。朝家以爲欲紓民情之遑急。無或散而之他。則爲計無出於先以代捧頒令。仍又較量事勢。區別分數。豈不逾於旣散而還集。臨急而始救乎。受災尤甚處。 道伯以此傳敎。知委邑宰。期令民情恃此晏然。捧糴賴而精實。實爲得宜之策。朝家之不待分等狀本。如是提敎。蓋有深量而然。依此知悉擧行事分付。至於畿湖。則道狀終不別白。有難指一處分。令廟堂嚴飭兩道。目下農形。逐邑條列狀聞。又復如前泛忽。該道伯難免矇然之責。以此措辭行會。大抵近來守令太懶惰。尋常農形。初不詳細報營。無非循例說話。故道狀亦未免爲文具之歸。事極該然。從當自廟堂收聚列邑所報狀牒。以考其擧行勤慢。此意一體申飭畿湖兩道。嶺伯處此傳敎。亦自廟堂謄關行會。
정조 10년 · 강
配李廷楫于慶興府。
정조 10년 · 목
判義禁金魯鎭同義禁李崇祜魚錫定金思穆等。疏陳李廷楫定配傳旨。不得奉行。敎以。昨夜傳敎。旣悉諭。次對筵敎。又親承。而如是煩聒。極涉未安。當該堂上推考。此上疏還給。捧納承旨遞差。語涉分疏。入侍承旨。亦爲遞差。
정조 10년 · 강
以沈豊之趙鼎鎭趙衍德尹長烈爲承旨。前望也。
정조 10년 · 목
衍德違召。敎以。一遞足矣。更違何意。從重推考。長烈不卽仕進。敎以。近日承旨牌招。動費半日。必欲圖遞。當該承旨禁推。前望單子入之。尋因傳旨分揀。
정조 10년 · 강
有政吏曹判書兪彥鎬進
정조 10년 · 목
以柳誼爲大司諫。 金宇鎭爲吏曹參議。洪聖淵爲校理。 李太亨爲修撰。 金峙默爲兵曹參判。金憙爲工曹參判。 金應斗爲典獄參奉。○再政。以李羽晉爲校理。 宋民載爲副校理。沈晉賢爲修撰。洪義浩爲副修撰。 朴天維爲禮賓參奉。
정조 10년 · 강
以柳誼爲承旨。前望也。
정조 10년 · 목
狀啓以爲。卽接義州府尹李祖源本月初九日成貼狀啓謄報內。當日酉時。齎咨官沈樂洙還渡江出來。而取見齎咨官張濂手本。則以爲。一行於閏七月十五日自北京離發。二十二日出山海關。而文臣咨官。則晝夜疾馳。先爲出去。 濂則中路得病。初六日僅到甜水站。逢着勅使。見通官雙林詳問事情。則以爲。今番欽差之行。 瀋陽以西。連爲越站。日行一百二三十里。 瀋陽以東。日行一站。今初十日到鳳城。十一日止宿栅內。十二日出栅止宿於蔥秀站。或馬轉站。十三日渡江。而入京日字。以九月初一日預定云云。而又以爲。上勅年過七十。頗多老妄。外國奉命。俺亦初行。凡百生疏。爾們差備堂上譯官中。以熟手人擇送。凡事相議擧行。則似無生梗之慮云云。八月初九日戌時封啓。○敎曰。勅行明當渡江云。習儀以十九日爲之。
정조 10년 · 강
遣承旨。詣 明陵。奉審摘奸。
정조 10년 · 강
命補土堂上李文源。補土事役形止。狀聞。
정조 10년 · 목
敎曰。昨日果已始役。何間當畢役。令畿營問于補土堂上李文源處。職名雖是守令。旣兼堂上之稱始役及畢役形止。使之狀聞。
정조 10년 · 강
命訓局從事官鄭大容記過。
정조 10년 · 목
訓鍊都監以泛事官鄭大容職務相妨。屢度乞遞。啓請改差。敎以。閣職雖曰緊任。近日僚員俱備。番次稀闊。如値持被。亦可須資僚員。晝仕赴坐。豈可稱以職務相妨乎。若此。則故直學。有何暇隙。許久行公乎。此似小事宜警占便。當該泛事官記過。來頭瑞蔥臺殿座時待令。此草記勿施。陞資前勿爲差代。
정조 10년 · 강
命靑坡馬位田給代。依司僕寺草記施行。
정조 10년 · 목
司僕寺啓言。因兵曹判書李命植所啓。馬位田代土事。有自本寺草記之命矣。問于兵曹。則靑坡驛馬位之當爲給代土者。田畓爲五結六十三負八束云矣。本寺屯田畓。在於箭串馬場內外。而除各樣折受。則餘田畓爲四百四十八日四分耕。若以結數言之。三日五分耕爲一結。就其中除出五結。給其代土。固無不足之慮。而不但東南懸隔。驛卒輩耕食之不便。田在場外。畓在場內。場外之田。雖有各處折受者。而場內之畓。若非本寺諸員及僧人山直場直之位沓。則自前元無折受之例。蓋場內放馬處。不許外人之出入故也。今若給代於驛人。耕作於其中。則殊非禁人出入之本意。此爲掣肘之端。事勢如右。末由給代。請以此意分付兵曹。敎以。雖聞筵奏。終涉未暢。有草記之命矣。觀此草記。事實誠然。依此爲之。
정조 10년 · 강
命同敦寧李秉鼎竄配。
정조 10년 · 목
秉鼎陳疏曰。嗚呼。臣僇人也。身旣不可冒出。而竝與言而廢之。則是此生無可以自效於涓埃者。況其所欲言。卽忠逆之大頭䐉也。義理之大關捩也。臣抱玆耿耿。積有年所。而自來畸危之蹤。且有唐突之嫌。隨衆沁泄。以至于今日。則羸豕已躑躅矣。舊根已萌孼矣。臣若又懲前知戒。只畏凶黨之更螫。不思隆恩之小酬。則是不特負吾君也。是負臣心也。臣豈忍爲是也。且臣荷天地父母之恩德。得免抱冤之鬼。復廁橫目之列。自今至死之日。皆聖上賜也。又安忍惜取餘生。計較利害。目見時憂蒼茫。人心乖裂。主勢日孤。世道日壞。而不一洞陳於天地父母之前哉。玆敢瀝血成文。流涕拜陳。惟殿下試垂察焉。嗚呼。天下之患。每在於姑息彌縫。而治逆尤甚。蓋自近年以來。世變無窮。亂逆層生。每一逆變之出。輒稱口臠而手磔。咸曰食肉而寢皮時移事往。則便屬相忘。不復知有君讎國賊。卽擧朝套習。作一痼弊。而至若丙申春獄之諸賊。非但事過而輒忘。一種餘黨。愈久而愈不忌。野火不盡。而種子依舊。前者已戮。而後者復踵。段落相連。脈絡固結。駸駸至於顯言公唱。不少畏忌。風氣大變。莫可收拾之境。此曷故焉。嘻噫痛矣。師翰諸賊之爲劇逆。其所由來久矣。通妖宦。陰圖他日之禍福。卽諸賊之所積年醞釀。而及知聖德卓越。聖志堅確。如日月之不可翳。如山岳之不可動。則自知罪惡之難容。公肆天日之詬罵。甚至於鞫庭勃惡而極矣。此眞載籍以來未聞。人人得以可誅之大逆凶賊。則何嘗近似於不忍言。而殿下特以關涉於此獄者。一例歸之於不忍言之科。噫彼餘孼。每以殿下此敎。謂可以眩亂一世。譸張誑惑。無所不至雖以無微不燭之聖聰。抑或遺照於此輩之情狀。而每有此敎耶。噫彼締結凶宦。放恣詬罵。有口皆傳。有耳皆聞。而典章靳施。毛髮不損。噫彼舅甥熟講。凶書往復。天鑑旣燭。諸臣咸覩。而霈澤徑下。爵秩自如。治逆之法。旣如是疏緩。則其何以懲凶黨之心。而挫凶徒之氣乎。嗚呼。丙申諸賊。其徒繁。而窩窟則載翰也。根柢則載翰也。招呼興賢。而出沒如鬼。綢繆師老。而翕訿如狂。指天畫地。吠堯呵舜。皆是此賊之主張。則在朝家痛惡嚴防之道。宜倍他賊。而爲此賊同堂再從之兄弟者。亦宜感洗滌之國恩。革濡染之舊污。蚤夜謹惕。避遠嫌疑之不暇。而復何近日權勢之門。未聞蔑親之實。反騰護法之誚。無或其勢成威立。謂人莫敢誰何而然歟。臣職非言責。雖不敢擧名臚列。朝家之隄防若此。而欲祛師翰之黨。臣未之信也。今若不稍抑其權。使不得廣聚黨朋。處分二凶。俾不得潛肆舊習。則大臣三司。雖討孱劣之脅從。此是緦功之察。顧何補於明大義於來後。杜亂賊於方今耶。噫今臣所論。卽世所稱背馳臣怨毒臣者也。知臣者。謂臣以忠憤。不知臣者。謂臣修隙。臣固自料。而大義所關。小嫌不拘。斷斷此心。鬼神在傍。苟斯言之或出於纖芥挾私。則天必殛之矣。抑臣又有萬萬驚痛憤極欲死者。丙申諸賊之中。老賊之窮凶極惡。與甲辰之夏賊。殆無異同之劇逆大賊。卽東土臣民。萬世不忘之讎也。夏賊适雲之律。尙且有名無實。已積神人輿憤。況此賊。則非但适雲之例。初不擧論。竝與弟姪。收司又因出繼而置之。殆若尋常諸賊之例。其可曰國有法而廷有人乎。又況相玉本以凶醜之種。伊時逆謀之爛熳同參。無人不知。而始焉偃處近坰。今或出沒城闉。傳說藉藉。莫不危疑。伏願俯詢大臣三司。老賊依夏賊例。夬施适雲之當律。 相玉父子。亟賜處分。以絕亂賊覬覦之慮焉。大逆凌遲。與斬絞絕異。左右手脚。傳示八路後還棄竹山。卽流來國典。而噫彼翰賊之手脚。有募人潛竊。具衣棺收葬者。傳說丁寧。初不秘諱。而執法之地。尙無一言何也。傳說則以爲。翰賊有結恩之傔。自願竊來。故其弟載履。出給千緍之錢。厥漢輪行八路。畢竟竊來。故載履具衣棺收葬云。設如其說。此是有國以後所未聞之變怪。而況又有不然者。載履家本貧寒。倉卒滅亡之際。豈有千金之餘儲乎。推移稱貸。必有其人。賊傔未知何許勇猛者。而身負千金。輪行八路。必非渠一人之力所可獨辦者。竊來之際。必有符同和應之徒黨。收葬之際。似或有往見者。載履雖已死。其子旣在。賊傔又必生存。一番究問。自可綻露嗚呼王法不行。賊徒無嚴。當日放恣。猶至於此。況於歲月寢久。義理漸晦之後乎。嗚呼。我殿下聽政時陳章。登極日傳敎。可以建天地而貫金石。可以泣鬼神而孚豚魚。而噫彼諸賊。未革豺豕之凶腸。自于天日之赫臨。則縗絰訊囚。廓揮乾斷。明我大義。敬告殯殿。此誠聖人之達孝。明君之盛德。凡在含生。孰不欽仰感歎。而粵在丙申五月十三日。文女聖國處分傳敎。臣於伊時。適叨承宣。承命奉書。殿下流涕而呼之。臣流涕而書之。半夜孤燭。上下掩抑。每一思惟。自不覺聲淚俱發。嗚呼。傳敎炳如日星。義理撑於宇宙。凡今日北面於殿下之庭者。如非梟獍之種鬼蜮之徒。則孰不敢仰體我聖上秉執之至意。而噫彼凶醜餘孼。謂以歲月之稍久。潛售跳踉之舊習。伏火復燃。將致燎原之勢。涓滴不斷。易有滔天之憂。臣恐過此以往。又不知何樣禍機。伏在何地。而國家其將稅駕於何所也。況今离輝纔閟。邦本靡係。賊氣復張。人志靡定。臣中夜繞壁。尤不禁流涕而痛哭也。嗚呼。斥一翰賊。猶且十載受毒。萬死僅生。況今臣之畸孑。不可比倫於曩時。而凶徒之氣焰。不下於曩時者乎。臣雖愚迷。固知一封朝上。衆弩夕發。而區區此言。亶出於欲酬恩德之萬一。死生都忘。禍福何論。伏願聖明。察臣危忠。深留聖意。仍治臣出位妄言之罪。以警具僚焉。敎曰。此疏見之。不覺駭愕。擧一族不露姓名。幷驅黨逆之科。此自有誣人者。所未有之手段。當之者之被誣。自有一世之公眼。不待朝家之所洞悉。要之其計。出於逞憾而移禍。若此而朝著豈有完人乎。其在鎭朝象靖世道之方。不可不嚴加處斷。以示予好惡。原疏已付諸火。亟施竄配之典。
정조 10년 · 강
校理李羽晉陳箚。賜批。
정조 10년 · 목
批以首件事。業已悉諭。金吾諸堂事。近來別有無難處之事。以疏以啓。期於遞免。此誠朝廷之羞恥。承旨之覆逆亦然。似此風習。心切惡之。爾所云云。未知其爲當矣。○敎曰旣遭譴罷之斥。宜令一伸廉隅。禁府行公堂上許遞。有擧行事。前望單子入之。待下批。牌招察任。
정조 10년 · 강
命文武臣及儒生殿講。送勅後更爲取稟。
정조 10년 · 목
因處所稟啓。有是命。
정조 10년 · 강
以李秉模徐瀅修爲承旨。前望也。
정조 10년 · 강
內醫院以鍼醫朴春源白成一還屬本院啓。
정조 10년 · 강
以閔致和爲 靖陵參奉。口傳也。
정조 10년 · 강
延接都監以勅使接見時茶禮。依例預備啓。
정조 10년 · 목
該都監啓言。今此諭祭勅使入京後。各宴當爲停止。而至於接見時茶禮。則請依前例預備以待。允之。
정조 10년 · 목
狀啓以爲。卽接義州府尹李祖源本月十一日成貼狀啓謄報內。當日午時量槍軍持來鳳城留待軍官方處坤訓噵方世弘昨日酉時成送告目內。勅行初十日酉時量來到鳳城。入於城外寺刹。故卽見通官雙林。詳問事情。則以爲。上勅年過七十。性品剛直。 通官等不敢頻頻酬酢。而自松站出來時。上副勅乘四人轎云。而又問勅書有無。則以爲。只諭祭文一道。勅行十一日栅內止宿。十二日出栅。到馬轉站止宿。十三日渡江。按站前進。九月初一日入京云云。而御賜櫃二坐見樣出送。外此擧行等節。待差備譯官入來相議停當事馳告矣。御賜櫃。自臣府依見樣造成架子。差備譯官洪命福尹春咸等。昨日先爲入送事謄報矣。勅行未渡江之前。先送譯官。詳探事情。自是前例。故差備譯官洪命福尹春咸等。昨日已爲入送。今此訓譯所告中。入京之日。以來月初一日爲定云者。有難準信。十三日之於初一日。其間日字。旣甚相遠。京中擇日。亦未下來。故待勅使渡江。往復排站後。路程記修正上送計料云云。八月十一日未時封啓。○敎曰。昨見遠接使狀聞。勅行今日當渡江。果以聖節相値之意。措辭致慰乎。迎勅以廿五日。亦已停當乎。令館伴卽爲關問儐臣。 上勅年過七十云。騎馬作行。則所把馬匹。不可不各別擇立。此意自都監申飭三道監司。
정조 10년 · 강
遣承旨詣 宗廟永禧殿景慕宮。奉審摘奸。
정조 10년 · 강
詣摛文院齋宿。召見館伴及畿伯。
정조 10년 · 목
具翼善冠白袍。乘輿出協陽門。詣摛文院。敎曰。秋巡期日漸至。差過西道各 陵。一兩日內先爲奉審。來頭列邑支應之弊。不可不念。凡係廚傳隨率。務從省減。以爲一分息肩之道事。令廟堂申飭。○館伴李性源啓言。回還驛官張濂手本以爲。勅行十三日渡江。初一日入京云。其間日子。合爲十九日。勅行之若是遲滯。前所未有。渠以首譯。路逢通官。以路程有所酬酢。而初無一言覆難者。萬萬駭然。請令攸司拿致嚴勘。以警他餘譯舌。從之。敎以。儐臣灣尹狀辭。只謄譯官手本。無一言請罪。事甚巽軟。至於儐臣。沿路守宰以下勘罪。皆許自斷。況此幺麼譯舌。豈可任渠所爲。儐臣灣尹從重推考。若於廿五日不得入京。則首譯卿其拿來嚴棍充軍。儐臣道臣。自都監草記諭罪。○京畿監司徐有防啓言。松沁兩都有殺獄。則初檢使各其經歷爲之。覆檢以附近畿邑守令擧行。自是前例。而附近諸邑。亦有獄囚。奔走推檢。種種有相妨之患。臣意。則兩都俱有經歷中軍及管下邊將。自其中差出擧行。恐無不可。且松都。則殺獄之已經會推者。 經歷獨爲行推。沁都。則必備兩推官。事甚斑駁。若以檢驗體重。有難變通。則只於月推之時。以中軍邊將推移擧行。恐合事宜。敎以。令該曹稟處。又啓言。松都迎慰使。以楊州牧使。自政院啓下矣。所齎去御帖。臨時當頒下臣營。而臣旣承命先發巡審之行。若於巡到之所。祗奉御帖。始爲親傳。則必有窘束之慮。臣意。則依原迎慰使例。入來政院。親爲齎去。恐合事宜。至於騎馹。旣與防禦使有異。例不得入把。而御帖奉行。事體至重。請依原迎慰使例。使之騎馹。從之。敎曰。以廣州府尹爲實差。楊州牧使爲預差。原單子改付標。此後勅行。 松都迎慰使。如以守令差送。則以廣州水原坡州爲實差事。令政院定式施行。又啓言毋論漕稅船。在前致敗船格。元無自臣營親執推覈之例矣。曾於庚子年。因一番特敎。始爲親覈。仍爲前例。而第許多船格。囚繫營獄。爲弊多端。臣意。則若非多數未拯。跡涉故敗者。則依故例自敗船地方官擧行。恐合便當。從之。
정조 10년 · 강
命檢書官外任人減下各薦二人試藝
정조 10년 · 목
敎曰。 檢書官只是四人。而若値外任時。則或爲單番。甚至有與領籤須資之事。渠輩之勞役。可謂無比。外任人。設或上來。曠官之弊。害及民邑。宜有別般矯捄之擧。檢書中外任人減下。與未差之代。依定式。令諸檢書每窠各薦二人。試取之規。閣志則別無指的載錄者。似此華銜要職。豈比學官能郞。試講試製兼試文筆。在所不已。而講用何書。製用何式。筆用何體。自本院閣指一以啓。以爲定式遵行之地。檢書之減下者。時任四員內。如値公故。或在外及呈病時。則依閣臣之檢校。前仕任檢書中列書受點。先付軍職。冠帶常仕。以兼檢書稱號。如外任及他司時仕人。不必付軍職。以此知悉擧行。○內閣啓言。檢書之任。職事則華要。直所則深嚴。凡所以擇人閥試才藝者。宜簡而不宜濫。先以勿拘顏私。自中極選之意。另飭於諸檢書。如有日後不稱之弊。則當該薦主。嚴加勘斷。至若試藝之規。不可只取單技。詩以觀其向方。文以考其通曉。而詩用十韻律。文用論一道。經則三經中自願。史則兩漢中自願。而試期甚迫。姑許面講。筆則本任需用。多在小楷。而兼試小中楷。以觀其功程。體則從其所長。恐合事宜。敎以。依此定式甚好。三明日卿等齊會試取。題則依抄啓課試寫畵取才例。備三望受點。講書從自願。又敎曰前任檢書官外任上來下去時。及無論京外職遷轉時。必皆單子問安。如時任及寫畵例。行止亦必關由本閣。如正至誕日慶賀郊幸等時。原任閣臣齊會起居時。一體問安。本閣差備官差定時。雖非兼檢書啓下之時。通融擬差前任人。歲初頒符時。各以內下烙印章標一部頒給。
정조 10년 · 강
命魂宮墓所秋享。以今二十日爲之。
정조 10년 · 목
因該曹稟啓。有是命。仍敎曰。當親行矣。
정조 10년 · 강
命訓局從事官鄭大容拿處。旋命分揀。
정조 10년 · 목
敎曰。昨因訓局軍色郞事始聞之。近來各軍門軍色郞。以代色赴坐云。年前申飭。果何如。則焉敢如是取便。若此則軍色以文臣差下之意。果安在哉。飭敎定式以後。無端謀避該郞。幷令該房捧傳旨。拿問處之。至於訓局從事官鄭大容。本罪之外。更有謀避不赴坐之罪。一體捧傳旨。○政院以禁衛前從事官金載瓚趙興鎭李泰永李祖承。御營前從事官鄭東浚金履正成種仁趙濟魯申耆捧傳旨。敎曰。其中有已陞資者。又有有實故及外任者。然則當勘者。只有趙濟魯申耆二人。然而勘罪。事極斑駁。今番則姑爲分揀。後復若此。決不饒貸。設有公私緊故。其委折必須懸註錄置。以爲考察時憑處之地。 訓局從事官鄭大容。只是一次不參。今番亦爲分揀。
정조 10년 · 강
罷副司直蔡弘履職。
정조 10년 · 목
吏曹以秋夕祭 永陵獻官蔡弘履。謂有身病。終不入來。啓請推考。故有是命。○該曹啓言。  永祐園獻官鄭宇淳有頉代。當以亞卿塡差。而當品中無無故人。不得已以判尹金尙集改付標以入。敎以。聞政院微稟。嘉善中無無故人。以正卿總管擬入云。事之苟簡。莫甚於此。見在亞卿 闕。以通政中卽入加望。待下批。催促謝恩。仍爲受香。
정조 10년 · 강
以徐鼎修尹㬦爲承旨。鄭一祥爲判義禁。 金尙集兪彥鎬爲同義禁。前望也。
정조 10년 · 목
以趙瑍李集斗爲承旨。宋鍈爲大司諫。 李勉兢朴基正爲副校理。 申馥爲修撰。姜忱爲副修撰。申大升爲禮曹參判。 洪秀輔爲兵曹參判。 申益彬爲刑曹參判。 黃昇源爲同義禁。○敎曰。今日政新除授兵曹堂上差 祭云。許遞。以在京無故人差出。又敎曰。刑曹堂上差 祭人許遞。今日政差出。○再政。以趙瑍爲右尹。加望新資也。尹尙東爲同義禁。李重馥爲兵曹參判。李在學爲刑曹參判。 李勉輝爲 弘陵參奉。
정조 10년 · 강
京畿監司徐有防以 寧陵補土始役啓。
정조 10년 · 목
該監司狀啓。卽到驪州牧使李文源牒呈內。 寧陵有頉處補土時所用熟石一萬二千八百八塊。已爲運歭於紅箭門外。今月十二日曉頭。先行告由祭。同日卯時。仍爲始役云矣。
정조 10년 · 강
命湖西還上軍布。區別代捧。